 NA CHARLES WASONGA WABUNGE watatu wa chama cha United Democratic Alliance (UDA), wametisha kuwachochea wafuasi wao kumkamata kiongozi wa Azimio Raila Odinga ikiwa Inspekta Jenerali wa Polisi Japhet Koome atafeli kufanya hivyo. Mbw Didmus Barasa (Kimilili), Geoffrey Ruku (Mbeere Kaskazini) na mwenzao wa Emgwen Josses Lelmengit Kiptoo mnamo Jumatano, Julai 12, 2023 wamempa Bw Koome makataa ya saa 24 polisi wamkamate Bw Odinga la sivyo wawachochee wafuasi wao wamkamate Bw Odinga. “Katiba inawaruhusu raia kumkamata mhalifu na kumwasilisha kwa kituo cha polisi ili afunguliwe mashtaka. Kwa hivyo, tunasema hapa leo Jumatano kwamba ikiwa Inspekta Jenerali wa Polisi atafeli kumkamata Raila Odinga, tutawaagiza wafuasi wa UDA wamkamate. Wamkamate popote watakapompata na wamfunge kwenye pikipiki kisha wamsafirishe hadi katika kituo cha polisi,” Bw Barasa akasema kwenye kikao na wanahabari katika majengo ya bunge. Mbunge huyo alisema Bw Odinga hayuko juu ya sheria na kama Mkenya yeyote, anaweza kukamatwa na kushtakiwa kwa mujibu wa sheria. Kwa upande wake Bw Ruku alisema Waziri huyo Mkuu wa zamani anafaa sio tu kakamatwa bali alazimishwe kuwajibikia maafa na hasara iliyotokea nchini, kutokana na uharibifu wa mali. “Watu saba walikufa katika maandamano ya Ijumaa wiki jana kando na hasara ya thamani ya mamilioni ya fedha kuharibiwa siku hiyo. Hii ni hujuma kwa serikali iliyoko mamlakani na raia ambao hulipa ushuru,” akasema Bw Ruku ambaye anahudumu kwa muhula wa kwanza. “Ni kweli kwamba haki ya kushiriki migomo na maandamano inalindwa na Katiba ya sasa. Lakini haki hiyo sharti idhibitiwe. Mtu hafai kuchochea fujo na uharibifu wa mali eti kwa kisingizio cha kutekeleza haki yake ya kufanya maandamano,” akaongeza. Bw Ruku alisema kuwa haki za wananchi wengine kuendelea na biashara na shughuli zao katika mazingira matulivu pia inafaa kuheshimiwa na wale wanaopanga maandamano katika maeneo yote nchini. “Hii ndio maana tumedhamini mswada unaolenga kudhibiti maandamano na kuhakikisha kuwa wale wanayoyaitisha wanalazimishwa kuwajibikia maafa na uharibifu wa mali utakaotekelezwa na wafuasi wao,” akasema. Bw Ruku alisema kuwa mswada huo unaojulikana kwa Kiingereza kama, “Demonstrations, Picketing and Petitions Bill, 2023” pia utahakikisha waandalizi wa maandamano yatakayoshuhudia fujo na maana watatozwa faini ya Sh1 milioni. Mbunge huyo alisema mswada huo ukipitishwa utazuia uharifu wa kiuchumi ambao umeshuhudiwa nyakati za maandamano yanayoitishwa na Azimio. Bw Ruku pia alitoa wito kwa Spika wa Bunge la Kitaifa Moses Wetang’ula kuitisha kikao cha maalum cha Bunge la Kitaifa ili lijadili na kupitisha mswada huo alioutaja kama “wa dharura”. “Mswada huu unasheheni mapendekezo ambayo yanapaswa kutekelezwa kwa haraka ili kuokoa uchumi na maisha ya Wakenya. Hii ndio maana Spika wa Wetang’ula anafaa kuitisha kikao maalum ili wabunge waujadili na kuupitisha kuwa sheria,” akaeleza. Jumatano, shughuli zilivurugwa katika jiji kuu la Nairobi na miji mingine kama vile Mombasa, Machakos, Kisumu, Kisii, Nyamira, Migori miongoni mwa mingine. Hata hivyo, Bw Odinga hakufaulu kuwahutubia wafuasi wake katika uwanja wa Kamukunji, Nairobi baada ya polisi kuweka ulinzi mkali katika uwanja huo na maeneo mengine ya jiji. Akiongea na wanahabari katika Afisi za Wakfu wa Jaramogi Oginga Odinga (JOOF), Bw Odinga alisema kuwa hawangefika katika uwanja wa Kamukunji baada ya kupata habari za kijasusi kwamba magenge yalipangwa kuwashambulia wafuasi wao kwa risasi huku magenge hayo yakilindwa na polisi. “Tumepata habari za kijasusi kwamba wahalifu wa kukodishwa walipanga kuwajeruhi na hata kuwaua watu wetu kwa risasi ili lawama zielekezwe kwetu. Hii ndio maana tumeahirisha mkutano wa Kamukunji,” akasema. Bw Odinga alisema kuwa Azimio itatangaza tarehe nyingine ya maandamano “hivi karibuni”. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  